ΓΡΑΠΤΗ ΕΡΩΤΗΣΗ E-2590/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Ενημέρωση, γλωσσική πολυμορφία

Αναφορικά με την πρόταση απόφασης του Συμβουλίου σχετικά με την έγκριση ενός πολυετούς προγράμματος για την προώθηση της γλωσσικής πολυμορφίας της Κοινότητας στην κοινωνία της πληροφορίας (COM(95)486).

Οι πολίτες και οι ΜΜΕ της Ευρώπης θα μπορέσουν να επωφεληθούν πλήρως της συνολικής κοινωνίας της πληροφορίας εάν διαθέτουν όπου και εάν βρίσκονται πολυγλωσσικά μέσα που θα τους επιτρέπουν τη δημιουργία, ανταλλαγή και απόκτηση πληροφοριών.

Στην περίπτωση που η δυνατότητα να υπάρχει μια ευχερής αμοιβαία επικοινωνία είναι το κύριο πρόβλημα σε ένα κόσμο όπως τον σημερινό που παρουσιάζει όλο και πιο παγκόσμιο χαρακτήρα σε διάφορες πτυχές όπως οικονομικές, πολιτιστικές και πολιτικές, χρειάζεται να αποδεχθούμε έως το 2000 την πολιτική πρόκληση των κυρίων ευρωπαϊκών γλωσσών.

Ζητείται από την Ευρωπαϊκή Επιτροπή να λάβει συγκεκριμένα μέτρα προκειμένου να επιτραπεί σε σύντομο χρονικό διάστημα στην πλειοψηφία των ευρωπαίων πολιτών να γνωρίζουν καλά δύο ή τρείς κοινοτικές γλώσσες, ενισχύοντας ιδίως τη σχολική εκπαίδευση που παραμένει το κύριο όργανο για την εκμάθηση των γλωσσών.

Απάντηση του κ. Βangemann εξ ονόματος της Επιτροπής (5 Νοεμβρίου 1996)

Η Επιτροπή κατανοεί την ιδιαίτερη σημασία της γνώσης ξένων γλωσσών στην εποχή της κοινωνίας της πληροφορίας. Μαζί με τη γνώση της μητρικής γλώσσας, η γνώση των ξένων γλωσσών καθίσταται όλο και πιο απαραίτητη για όσους από τους πολίτες της Ευρώπης θα επιθυμούσαν να απολαύσουν την εκπληκτική πολιτιστική κληρονομιά της και να επωφεληθούν από τις ευκαιρίες που προσφέρει η έλευση της κοινωνίας της πληροφορίας. Η απαίτηση αυτή αναφέρεται ρητά στο πολυετές πρόγραμμα υπέρ της προώθησης της γλωσσικής ποικιλίας της Κοινότητας στην κοινωνία της πληροφορίας με τίτλο η Πολύγλωσση Κοινωνία της Πληροφορίας (MLIS) ((ΕΕ αριθ. C 198 της 8.7.1996. )).

Το πρόγραμμα MLIS περιλαμβάνει τρεις γραμμές δράσης και σειρά συνοδευτικών μέτρων. 1. Υποστήριξη της οικοδόμησης μιας υποδομής ευρωπαϊκών γλωσσικών πόρων», 2. «Κινητοποίηση και διεύρυνση των γλωσσικών κλάδων», 3. «Προώθηση της χρήσης προηγμένων γλωσσικών εργαλείων στον δημόσιο ευρωπαϊκό τομέα». Εξ' αυτόν ιδίως η δράση 1 αποσκοπεί στη σύγκλιση, διάδοση και χρήση πολυγλωσσικών ηλεκτρονικών πόρων (λεξικών, ορολογικών βάσεων δεδομένων, συλλογών κειμένων, φωνητικών ηχογραφήσεων, κλπ.) σε ευρωπαϊκό επίπεδο. Η χρησιμοποίηση αναλόγων γλωσσικών πόρων θα μπορούσε να αξιοποιηθεί ενσωματούμενη σε ευρύ φάσμα γλωσσικών εφαρμογών, συμπεριλαμβανομένων των συστημάτων εκμάθησης και διδασκαλίας γλωσσών. Αναμένεται ότι τοιουτοτρόπως θα επωφεληθεί πρωτίστως η βιομηχανία, και ιδίως οι μικρομεσαίες επιχειρήσεις καθώς και τα σχολεία και άλλα ιδρύματα θεωρητικής και επαγγελματικής εκπαίδευσης.

Το πρόγραμμα MLIS είναι ένα από τα μέτρα της Κοινότητας για τη βελτίωση της γνώσης των γλωσσών. Η εκμάθηση γλωσσών αποτελεί έναν από τους κύριους στόχους των προγραμμάτων Socrates και Leonardo που συνεχίζουν τις δραστηριότητες που είχε αναλάβει η Επιτροπή, σε στενή συνεργασία με τα κράτη μέλη, στο πλαίσιο του προηγουμένου προγράμματος Lingua. Οι δραστηριότητες που χρηματοδοτούνται από τα προγράμματα αυτά αποσκοπούν στη βελτίωση του εκπαιδευτικού περιβάλλοντος. Αυτό μπορεί να επιτευχθεί μέσω δραστηριοτήτων που εστιάζουν το ενδιαφέρον τους στην εκπαίδευση καθηγητών ξένων γλωσσών και στην ανάπτυξη αντίστοιχου διδακτικού υλικού καθώς και μέσω της παροχής πρόσθετων κινήτρων στους διδασκομένους, όπως για παράδειγμα με τις ανταλλαγές νέων στο πλαίσιο κοινών εκπαιδευτικών έργων. Επιπλέον η Επιτροπή ενέκρινε Λευκό Βιβλίο με τον τίτλο «Διδασκαλία και μάθηση. Προς την κοινωνία της μάθησης ((ΕΕ αριθ. C 182 της 24.6.1996. ))» στο οποίο εξέχουσα θέση καταλαμβάνει η προώθηση της διδασκαλίας ξένων γλωσσών, ιδίως στο στόχο 4 («Επάρκεια γνώσεων σε 3 κοινοτικές γλώσσες»).

Τέλος, στο πρόγραμμα «Τηλεματικές εφαρμογές», οι τομείς της κατάρτισης και της γλωσσικής μηχανικής περιλαμβάνουν την ανάπτυξη οργάνων για την εκπαίδευση και την εκμάθηση γλωσσών. Οι ερευνητικές και αναπτυξιακές δραστηριότητες στον τομέα αυτό θα εξακολουθήσουν και ενδεχομένως θα ενισχυθούν περαιτέρω μελλοντικά από το πέμπτο πρόγραμμα πλαίσιο.